Cꞌjaraꞌ xquechꞌob che nquetak ela Pablo chpam tnamet Roma jcꞌola precwent Italia.
Cꞌola jun capitán Julio rubiꞌ,
arjaꞌ paꞌla chquij e jmoc soldado cbin-an e rxin Augusto.
Pablo e rexbil jleꞌ chic preso xejaꞌcha prukꞌaꞌ Julio.
Anen wexbil Aristarco aj Tesalónica jcꞌola precwent Macedonia xekexbilaj ela Pablo.
Cꞌola jun lanch penak chpam tnamet Adramitio y nba ptak tnamet jcꞌola precwent Asia,
xok-oc ela chpam.
Jche rcab kꞌij xokekaja pSidón.
Julio xuban jun utzil tzra Pablo com xuyaꞌ cꞌas tzra che nquerkꞌijlaꞌ e ramigo jecꞌola pSidón ch-utz cꞌaraꞌ je ramigo nqueyaꞌ tzra Pablo nak ncꞌatzina tzra.
Cꞌjaraꞌ xok-oc ela chpam lanch,
xok-el ela pSidón.
Per congan jun kꞌekꞌ pe rwáꞌ yaꞌ rmal cꞌaraꞌ xokkꞌaxa pChipre,
pkaxquen xecꞌjeꞌ can waꞌ com abar okobnak waꞌ majoꞌn kas ta rchukꞌaꞌ kꞌekꞌ.
Xokkꞌaxa chuchiꞌ tak mar jcꞌola precwent Cilicia y precwent Panfilia,
y xokekaja chpam tnamet Mira jcꞌola precwent Licia.
Tzraꞌ xuwil waꞌ jun lanch capitán,
chpam tnamet Alejandría penak waꞌ y nba chpam tnamet Italia.
Jaꞌ capitán xokrecsaj ela chpam lanch y xokba.
Xokoyloj na pe rwáꞌ mar,
kas ejkal okobnak.
Kas katjon pen xokekaja chwech tnamet Gnido.
Com congan rchukꞌaꞌ kꞌekꞌ rmal cꞌaraꞌ tak xkaqꞌuex kabey y xokba chpam tnamet Salmón jcꞌola precwent Creta.
Tak xokekaja chwech Salmón xokkꞌax chic chiꞌ tak mar jcꞌola precwent Creta y xecꞌjeꞌ cana pkejquenkꞌaꞌ.
Kas katjon pen xokekaja chpam jun lwar rbin-an Buenos Puertos,
chenkaj ruqꞌuin tnamet Lasea cꞌo waꞌ jcꞌola precwent Creta.
Congan chic tiemp ktzꞌilon rmal cꞌaraꞌ m-utz ta ncatkꞌaxa pe rwáꞌ mar com retiemp chic kꞌekꞌ.
Rmal cꞌaraꞌ Pablo cawra xbij:
—Ach-iꞌ,
quentzuꞌ camic anen congan lowloꞌ chka we xtokba pe rwáꞌ mar.
We xtokba nektzꞌilaꞌ lanch ruqꞌuin je ejkaꞌn y mal-il nokcoma ajoj chkaꞌ.
Per capitán majoꞌn xnimaj ta je xbij Pablo per je xnimaj jaraꞌ bensay lanch ruqꞌuin rjawal lanch.
Je lwar Buenos Puertos m-utz ta necꞌjeꞌa lanch tzraꞌ pretiemp kꞌekꞌ.
Rmal cꞌaraꞌ jeꞌ wnak xquechꞌob chnokba pFenice jcꞌola precwent Creta abar cꞌo waꞌ jun lwar che nkaja lanch tzraꞌ y majoꞌn kas ta rubey kꞌekꞌ.
Cawra xecbij jeꞌa:
—Mex nokocwina nokekaja pFenice y tzraꞌ nokecꞌjeꞌ waꞌ,
y tak xtkꞌaxa retiemp kꞌekꞌ cꞌjaraꞌ xtokba chic.
Tak xkaja jtzꞌit rchukꞌaꞌ kꞌekꞌ cawra xecbij:
—Utz chic nokba,
xojteꞌ pa xecmel.
Cꞌjaraꞌ xquelsaj nmak tak chꞌechꞌ je chapben rxin lanch y xokkꞌaxa chuchiꞌ tak mar jcꞌola precwent Creta.
Per mnim ta kbinben tak xkaj ta jun nimlaj kꞌekꞌ chkij,
Euroclidón rubiꞌ jawra kꞌekꞌ.
Jlanch mesquier chic nbina rmal kꞌekꞌ y tak xqꞌuisbena xkayaꞌ cꞌas tzra kꞌekꞌ che nokrucꞌom ela.
Ok juccun rmal kꞌekꞌ xokkꞌaxa chwech jun lwar rbin-an Clauda,
pmar cꞌo waꞌ.
Tak xokkꞌaxa tzrij xcoꞌla rchukꞌaꞌ kꞌekꞌ.
Com cꞌola jun coꞌl lanch rjuccun ela jnim lanch jokcꞌola chpam,
xkacsaj coꞌl lanch chpam nim lanch per ne chrumril xoca kmal.
Tak xoca coꞌl lanch kmal cꞌjaraꞌ xquebacꞌ pcadena nimlaj lanch ch-utz cꞌaraꞌ majoꞌn nak nuban rmal kꞌekꞌ.
Cꞌola nicꞌaj mar rbin-an Sirte me nmak ta paꞌla rpam.
Jecꞌayona rxin lanch xecxibej quiꞌ com mal-il necyeꞌa lanch psenyiꞌ rmal cꞌaraꞌ xecchumij vela ch-utz cꞌaraꞌ kꞌekꞌ jun chwaꞌ lwar nokorcꞌaj waꞌ.
Jche rcab kꞌij com kꞌekꞌ congan lowloꞌ nuban tzra lanch rmal cꞌaraꞌ xecchꞌakij cana pmar njelal ejkaꞌn je rcꞌan.
Chrox kꞌij xekchꞌakij cana pmar njelal smajbal rxin lanch.
Qꞌuiylaj kꞌij majoꞌn chic rwech kꞌij katzꞌton ta y majoꞌn chic jeꞌ chꞌumil katzꞌton ta.
Je xkachꞌob ajoj nokcoma com congan jun kꞌekꞌ jaktanak ta chkij.
Najruꞌ la kꞌij majoꞌn way xkataj.
Pablo xtzijona cuqꞌuin y cawra xbij chca:
—Ach-iꞌ,
wexte xenimaj jxenbij chewa xokocꞌjeꞌ ta pe Creta,
mquita katjon pen camic y mquita xektzꞌilaꞌ jeꞌ achnak.
Per camic me tyojtaj ta rwech e wanm,
next jun ncoma chewa per lanch ntzꞌilox na.
Caraꞌ quenbij chewa com chakꞌaꞌ cꞌola jun ángel rxin Dios xwankera chenwech,
jaraꞌ Dios Wajaw anen,
en jun ajsmajmaꞌ rxin.
Cawra xbij ángel chwa:
—Pablo,
mtaxibej ta awiꞌ,
ne ncꞌatzin waꞌ ncatekaja chwech rey César jcꞌola pRoma.
Tewcꞌaxaj bien je xtenbij chawa,
Dios awmal atet nquerutoꞌ awexbil jecꞌola planch,
majoꞌn nquecom ta,
caraꞌ xbij ángel chwa.
Rmal cꞌaraꞌ quenbij chewa camic,
me tyojtaj ta rwech ewanm com anen ykula nucꞌuꞌx ruqꞌuin Dios.
Anen wutkin chcaraꞌ nbantaja ajniꞌ xbij ángel chwa.
Xerwaraꞌ ne ncꞌatzin waꞌ che necyeꞌa lanch chpam jun lwar jcꞌola pmar.
Caraꞌ xbij Pablo.
Xuban c-eꞌ sman remjon rij nimlaj kꞌekꞌ,
kas kamjon binem chakꞌaꞌ pe rwáꞌ mar rbin-an Adriático.
Per ncongan lowloꞌ nbaꞌna tzra lanch rmal kꞌekꞌ.
Per pe ncꞌaj akꞌaꞌ jecꞌayona lanch xchꞌobtaja chquewech che xyamer nokekaja chuchiꞌ mar.
Rmal cꞌaraꞌ xquejtaj rpam mar.
Tak xwejtaja cmal cꞌola treintiseis metro rpam.
Xokkiꞌl pon chic jbaꞌ,
xquejtaj chic jmul y xe veintisiete metro chic rpam.
Congan xecxibej quiꞌ com mpen ta npuwij riꞌ lanch chwech abaj.
Cꞌola cjiꞌ nmak tak chꞌechꞌ pe rchak lanch jaraꞌ xeckasaj xeꞌ mar ch-utz cꞌaraꞌ majoꞌn chic nbin ta lanch.
Congan cxiben quiꞌ:
—Teskar na,
caraꞌ necbij.
Per e binsay lanch xquechꞌob nquetoꞌ quiꞌ queyon,
nqueyaꞌ cana nim lanch.
Je nqueban,
pnejkal neckasaj pyaꞌ jcoꞌl lanch per xe pnalakꞌ nqueban waꞌ ch-utz cꞌaraꞌ majoꞌn nquenabexa.
Com cꞌo na nicꞌaj chꞌechꞌ chutzaꞌm lanch jnechpowa rxin ajniꞌ ckasan tzrij,
jaraꞌ xquechꞌob j-eꞌ neckasaj pyaꞌ per njunam neckasaj ela ruqꞌuin coꞌl lanch ch-utz cꞌaraꞌ majoꞌn nquenataj ta.
Per Pablo xtzijona ruqꞌuin capitán y cuqꞌuin rsoldado y cawra xbij chca:
—We j-eꞌ la wnak nqueyaꞌ cana lanch,
ixix majoꞌn netoꞌ ta ewiꞌ.
Cꞌjaraꞌ jeꞌ soldado xecrukpij ela cloꞌ jchapyona coꞌl lanch y xecsakꞌpij ela pe rwáꞌ mar.
Tak xeskara Pablo xbij chca wnak che nquewaꞌa conjelal:
—Xuban c-eꞌ sman majoꞌn kas ta ixwarnak y majoꞌn kas ta ixwanak chkaꞌ.
Camic pors nquixwaꞌa ch-utz cꞌaraꞌ npeta echukꞌaꞌ com next jun ncoma chewa y next jun resmal ewáꞌ xtetzak ta.
Cꞌjaraꞌ xucꞌom jun xquelway,
xmeltioxij tzra Dios per chquewech conjelal xuwechꞌ waꞌ y xumaj w-im.
Arj-eꞌ xyukbaxa quecꞌuꞌx conjelal rmal je xbij Pablo chca y xquemaj w-im chkaꞌ.
Jokcꞌola chpam lanch jaraꞌ ok c-eꞌ cient ruqꞌuin setentiseis.
Kas quiꞌ quecꞌuꞌx xewaꞌa.
Tak xecwilej w-im cꞌjaraꞌ cꞌola nicꞌaj trigo xecchꞌakij pmar ch-utz cꞌaraꞌ nela nicꞌaj rejkaꞌn lanch.
Tak xeskara majoꞌn cutkin ta nak rubiꞌ lwar ecꞌol waꞌ.
Per cꞌola jun rukꞌaꞌ mar xquetzuꞌ pona y chuchiꞌ congan senyiꞌ,
xquechꞌob j-eꞌ tzraꞌ neckasaj waꞌ lanch we nquecwina.
Xecsakꞌpij nmak chꞌechꞌ jchapyona rxin lanch y xqueyaꞌ cana pmar.
Cꞌjaraꞌ xquequir nmak tak kꞌabet che neccꞌabej lanch.
Cꞌjaraꞌ xecchumij vela rxin prutzaꞌm.
Tak xchumtaja cmal,
kꞌekꞌ xumaj rminic lanch prukꞌaꞌ mar.
Per chek qꞌuenjlal xkawil jun lwar abar nucꞌul waꞌ riꞌ nmak tak bloj y tzraꞌ xecyeꞌ waꞌ klanch y xeretcaꞌ rutzaꞌm psenyiꞌ,
y jcꞌa rchak congan npuwij riꞌ nmak tak bloj tzrij,
caraꞌ xuban xjokꞌtaj ela.
Jeꞌ soldado cchumin chic quiꞌ che nqueccamsaj preso ch-utz cꞌaraꞌ majoꞌn nquenanmaj ta pnatinem.
Per capitán nrajoꞌ nutoꞌ Pablo rmal cꞌaraꞌ xerukꞌil soldado,
cꞌjaraꞌ xuyaꞌ jun orden:
—Ixconjelal jewutkin atinem,
ixix nquixnabyeja,
tecꞌkaꞌ ela ewiꞌ pyaꞌ,
jax quixel ela chusak.
Nak majoꞌn ewutkin ta atinem,
ixix tzrij tak tzꞌlem netoꞌ waꞌ ewiꞌ,
o tzrij tak cheꞌ rxin lanch je jokꞌtanak.
Caraꞌ xkaban xkatoꞌ kiꞌ che konjelal y xok-ela chusak.
Tak okelnak chic chusak cꞌjaraꞌ xkutkij rubiꞌ lwar abar tzraꞌ okcꞌo waꞌ y jrubiꞌ Malta,
chpam mar cꞌo waꞌ.
Jeꞌ wnak je aj Malta congan wen xokquetzuꞌ.
Com congan tew y najina jab chkaꞌ rmal cꞌaraꞌ xquebox jun nimlaj kꞌakꞌ.
Pablo arjaꞌ xba pe cnoj jleꞌ xcꞌaꞌy.
Tak remjon ryaꞌic pkꞌakꞌ chek qꞌuenjlal xel ta jun itzel cmetz rmal cꞌten y xetzkeꞌa chukꞌaꞌ Pablo.
Je aj Malta tak xquetzꞌet che tzkala jun itzel cmetz chukꞌaꞌ Pablo cawra xecbij chbil tak quiꞌ:
—Jalaꞌ acha xcamsanel.
Mesque xutoꞌ riꞌ pmar per camic nutoj na rtzilal jrebnon y camic ncoma.
Caraꞌ xecbij jeꞌa.
Pablo xquiraj pona cmetz y xtzak kaja pkꞌakꞌ,
y jaꞌ Pablo majoꞌn achnak xuban.
Je xquechꞌob j-eꞌ nespoja rukꞌaꞌ,
o nba penlew y ncoma.
Per ne njelal tiemp xecchꞌulchij per tak majoꞌn nak rebnon junwaꞌ xquechꞌob chic tzrij:
—Jalaꞌ jun dios.
Caraꞌ necbij.
Cꞌola jleꞌ ulew chenkaj abar okcꞌo waꞌ rxin jun acha Publio rubiꞌ,
arjaꞌ gobernador rxin Malta.
Jaꞌ Publio xokrucꞌul pruchoch,
oxiꞌ kꞌij xokocꞌjeꞌa ruqꞌuin y congan lokꞌ xokrutzuꞌ.
Xuban wjic redtaꞌ jaꞌ Publio congan xeywaja y chwech chꞌat cꞌo waꞌ,
congan cꞌten cꞌola tzrij y ruqꞌuin quicꞌ nuban.
Xba Pablo che nerkꞌijlaꞌ.
Tak xekaja ruqꞌuin xuban jun oración,
y tak xecꞌchoja oración rmal xuyaꞌ rukꞌaꞌ pe rwáꞌ y xecꞌchoja jaꞌ yawaꞌ.
Cꞌjaraꞌ xepeta jleꞌ chic yuw-iꞌ jecꞌola pMalta y xecꞌchoj ela chkaꞌ.
Congan wen xokquetzuꞌ y ncꞌota nqueban chka,
y más,
tak xok-el ela cuqꞌuin chnokba,
tak xok-oca chpam lanch xqueyaꞌ ela chka renjelal achnak je ncꞌatzina chka che nkamaj chic rij binem.